การลงมติเลือกนายกรัฐมนตรีไทย พ.ศ. 2569

**[[การลงมติเลือกนายกรัฐมนตรีไทย]] พ.ศ. 2569** เป็นการลงมติของสภาผู้แทนราษฎรไทย ชุดที่ 27 ในวันที่ 19 มีนาคม พ.ศ. 2569 เพื่อเลือกนายกรัฐมนตรีไทย จากผลการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 โดยเป็นการลงมติเลือกนายกรัฐมนตรีภายใต้รัฐธรรมนูญแห่งราชอาณาจักรไทย พุทธศักราช 2560 ที่ดำเนินการโดยสภาผู้แทนราษฎรเพียงสภาเดียว โดยไม่มีวุฒิสภาเข้ามาร่วมลงมติด้วย เป็นครั้งที่ 3

## ภูมิหลัง

ในเดือนธันวาคม พ.ศ. 2568 หลังรัฐบาลอนุทินสมัยที่หนึ่งบริหารประเทศมาได้เกือบสามเดือน เกิดความขัดแย้งทางการเมืองระหว่างพรรคประชาชนและพรรคภูมิใจไทย ในการประชุมร่วมของรัฐสภาเพื่อพิจารณาแก้ไขรัฐธรรมนูญ ส่งผลให้อนุทิน ชาญวีรกูล นายกรัฐมนตรี นำพระราชกฤษฎีกายุบสภาผู้แทนราษฎรซึ่งร่างเตรียมไว้ล่วงหน้าขึ้นทูลเกล้าฯ ถวายให้พระบาทสมเด็จพระวชิรเกล้าเจ้าอยู่หัวทรงลงพระปรมาภิไธย ก่อนจะมีประกาศพระราชกฤษฎีกาดังกล่าวในราชกิจจานุเบกษา เมื่อวันที่ 12 ธันวาคม พ.ศ. 2568 ซึ่งนำมาสู่การเลือกตั้งในปีถัดมา

การเลือกตั้งสมาชิกสภาผู้แทนราษฎร (สส.) จัดขึ้นเมื่อวันที่ 8 กุมภาพันธ์ พ.ศ. 2569 พร้อมกับการออกเสียงประชามติแก้ไขรัฐธรรมนูญ จากการเลือกตั้งนี้ พรรคภูมิใจไทยได้ที่นั่งในสภาผู้แทนราษฎรมากที่สุด ตามด้วยพรรคประชาชน และพรรคเพื่อไทย อย่างไรก็ตามอัตราการมาใช้สิทธิ์เลือกตั้งลดลงอย่างมากเมื่อเทียบกับการเลือกตั้งครั้งก่อนหน้า แม้การจัดการเลือกตั้งของ คณะกรรมการการเลือกตั้ง (กกต.) ในครั้งนี้ถูกวิจารณ์อย่างกว้างขวางหลังพบความไม่ชอบมาพากลหลายกรณี แต่ กกต. ก็ประกาศรับรองผลการเลือกตั้ง สส. เกือบทั้งหมดในช่วงปลายเดือนเดียวกัน
## ก่อนการลงมติ
เมื่อวันที่ 13 กุมภาพันธ์ พ.ศ. 2569 หลังการเลือกตั้งใหญ่ห้าวัน พรรคภูมิใจไทยได้บรรลุข้อตกลงจัดตั้งรัฐบาลผสมกับพรรคเพื่อไทย และได้ข้อสรุปในการจัดตั้งรัฐบาลผสมกับอีก 14 พรรค รวมเป็น 16 พรรค โดยมีการประชุมและแถลงอย่างเป็นทางการก่อนการลงมติเลือกนายกรัฐมนตรี ทั้งนี้ ทุกพรรคดังกล่าวข้างต้นมีมติร่วมกันในการสนับสนุนอนุทิน ชาญวีรกูล นายกรัฐมนตรี ในฐานะหัวหน้าพรรคภูมิใจไทย เป็นนายกรัฐมนตรีสมัยที่ 2 อย่างไรก็ตาม พรรคประชาชน มีมติเสนอชื่อ ณัฐพงษ์ เรืองปัญญาวุฒิ หัวหน้าพรรค ให้สภาผู้แทนราษฎรลงมติเป็นชื่อที่ 2 เพื่อเปรียบเทียบวิสัยทัศน์และแนวทางการบริหารประเทศระหว่างทั้ง 2 คนให้ประชาชนเห็น ส่วนพรรคกล้าธรรม เดิมมีแผนจะเสนอชื่อธรรมนัส พรหมเผ่า ประธานที่ปรึกษาพรรค ให้สภาผู้แทนราษฎรลงมติเป็นชื่อที่ 3 แต่สุดท้ายมิได้เสนอชื่อ และมีมติให้งดออกเสียงในภายหลัง เช่นเดียวกับพรรคประชาธิปัตย์ที่มีมติงดออกเสียง

## ชื่อบุคคลที่ได้รับเสนอเป็นนายกรัฐมนตรี

## การลงมติ
ในการประชุมสภาผู้แทนราษฎรเมื่อวันที่ 19 มีนาคม พ.ศ. 2569 ไชยชนก ชิดชอบ เลขาธิการพรรคภูมิใจไทย เสนอชื่ออนุทิน ชาญวีรกูล หัวหน้าและแคนดิเดตลำดับที่หนึ่งของพรรค เป็นนายกรัฐมนตรี เช่นเดียวกับการลงมติครั้งก่อนหน้า ขณะที่รังสิมันต์ โรม รองหัวหน้าพรรคประชาชน เสนอชื่อณัฐพงษ์ เรืองปัญญาวุฒิ หัวหน้าและแคนดิเดตลำดับที่หนึ่งของพรรค เป็นนายกรัฐมนตรี หลังจากนั้นมีการอภิปรายสนับสนุนและคัดค้านผู้ได้รับการเสนอชื่อ จากตัวแทนพรรคต่าง ๆ ได้แก่ รังสิมันต์ โรม, พลตำรวจเอก เสรีพิศุทธ์ เตมียเวส หัวหน้าพรรคเสรีรวมไทย, จุลพันธ์ อมรวิวัฒน์ หัวหน้าพรรคเพื่อไทย อภิสิทธิ์ เวชชาชีวะ หัวหน้าพรรคประชาธิปัตย์ และอรรถกร ศิริลัทธยากร นายทะเบียนพรรคกล้าธรรม ทั้งนี้ระหว่างการอภิปรายมีการประท้วงจาก สส. เป็นระยะ

### ผลการลงมติ

จึงถือได้ว่ามติที่ประชุมสภาผู้แทนราษฎรลงคะแนนเสียงเห็นชอบจำนวน 293 เสียงให้อนุทิน ชาญวีรกูล เป็นนายกรัฐมนตรีอีกวาระหนึ่ง

;หมายเหตุ:

## บทวิเคราะห์
เดอะสแตนดาร์ดวิเคราะห์ว่าการที่สุริยา วงศ์อารีย์ เข้ารับหนังสือรับรองจากคณะกรรมการการเลือกตั้ง (กกต.) และรายงานตัวที่รัฐสภาเป็นคนแรกของพรรคประชาชนตั้งแต่วันที่ 2 มีนาคม ทั้งที่พรรคนัดหมายให้ไปพร้อมกันในวันที่ 9 มีนาคม อาจเป็นสัญญาณนำก่อนที่เขาจะขานชื่ออนุทินในการลงมติเลือกนายกรัฐมนตรี อันเป็นการสวนทางกับมติพรรคต้นสังกัดที่เสนอชื่อณัฐพงษ์ ซึ่งพรรคอาจดำเนินการขับสุริยาออก หรือใช้วิธีการ "ดองงูเห่า" คือไม่ขับออกจากพรรค แต่ตัดสิทธิ์ทุกอย่างที่สมาชิกพรรคพึงมี ไม่ว่าจะเป็นตำแหน่งในกรรมาธิการหรือการทำงานใด ๆ อันเกี่ยวข้องกับพรรคในอนาคต ในลักษณะที่พรรคเคยดำเนินการกับกฤษฎิ์ ชีวะธรรมานนท์ เมื่อปี พ.ศ. 2568

ด้าน ผศ.ดร.สุวิชา เป้าอารีย์ ผู้อำนวยการศูนย์สำรวจความคิดเห็นนิด้าโพล วิเคราะห์ว่าแม้พรรคกล้าธรรมจะไม่ลงมติสนับสนุนอนุทินเป็นนายกรัฐมนตรี แต่ก็ยังมีความสัมพันธ์กับพรรคภูมิใจไทยอยู่ในฐานะอดีตพรรคร่วมรัฐบาล อีกทั้งพรรคภูมิใจไทยเองก็ยังสามารถใช้พรรคกล้าธรรมเป็นเครื่องมือในการต่อรองกับพรรคเพื่อไทยได้ด้วย

## อ้างอิง

2569
หมวดหมู่:การเมืองไทยในปี พ.ศ. 2569
หมวดหมู่:กรุงเทพมหานครในปี พ.ศ. 2569
หมวดหมู่:สภาผู้แทนราษฎรไทย ชุดที่ 27
หมวดหมู่:อนุทิน ชาญวีรกูล